钦定古今图书集成/明伦汇编/氏族典/第627卷 > 拓跋忻之
## 钦定古今图书集成/明伦汇编/氏族典/第627卷 > 拓跋忻之

按《魏书阳平王传》：“阳平王熙子他，他子吐万，吐万子
显，显子均。均长子忻之，性粗武，幼有气力。释褐定州
平北府中兵参军，稍迁尚书右中兵郎。以河渚起义
之勋，赐爵东阿侯。”初，孝庄之图尔朱荣、元天穆也，忻
之密启，“临事之日，乞得侍立，手斩二人。”及荣之死，百
寮入贺，忻之独蒙劳问。庄帝崩于晋阳，忻之内惧。及
齐献武王起义河北，忻之奔赴。后废帝时，除散骑常
侍、大丞相右长史。出帝初，袭先封安康县开国伯，除
抚军将军、北徐州刺史，便道之州。属樊子鹄据瑕丘
反，遂于中途遇害。以死王事。追赠使持节、都督定殷
二州诸军事、骠骑大将军、司空公、定州刺史，谥曰文
贞。